આવેદનપત્રમાં જણાવ્યા મુજબ, મહીસાગર જિલ્લાના બાલાસિનોર તાલુકા મથકથી માત્ર બે કિ.મી દૂર આવેલા જમિયતપુરામાં ખાનગી કંપની દ્વારા ડમ્પીંગ સાઈડ ઉભી કરી કરાઇ છે. જેમાં ઝેરી કેમીકલ કચરો નંખાઇ રહ્યો છે. અગાઉ તા. ૧૭મી ફેબ્રુઆરી ૨૦૧૭ના રોજની સુનાવણીમાં ભારે જનઆક્રોશ સાથે વિરોધ થયો હતો. જેમાં વિરોધ માટેના મુદ્દાઓમાં કંપનીએ જમીન ઔદ્યોગિક હેતુ માટે રાખી ત્યારે તેને અડીને આવેલા જમીનમાલિકોનો અભિપ્રાય લેવાયો નથી. ઝેરી કચરો નાખવાનાં કારણે હવાનું પ્રદુષણ બગડશે. નજીકમાં વસવાટ કરતાં ગ્રામવાસીઓને સ્થળાંતર કરવાનો વખત આવશે. કેન્સર, દમ, ચામડીના રોગો ફેલાવાનો ભય, આ વિસ્તારથી ૧૦ કિ.મી ત્રિજ્યામાં આવનાર ગામો અને બાલાસિનોરના શહેરી વિસ્તારની મળી બે લાખની વસ્તીને અસર થશે. ખેતી ઉપયોગી જમીનનો નાશ થશે. ખેડૂતો ખેતી વિહોણા બનશે. જેથી પ્રોજેક્ટની મંજૂરી કાયમી ધોરણે રદ્દ કરવી જોઈએ તેવા કારણો દર્શાવ્યા હતા. તેમજ સરકારના જંગલખાતા, નગર નિયોજક, મહેસુલ વિભાગ, આરોગ્ય વિભાગના નિયમો અને શરતોનો ખુલ્લેઆમ ભંગ થાય છે. જેથી હુકમ પાંચ દિવસમાંમાં રદ્દ નહીં થાય તો ગાંધી ચિંધ્યા માર્ગે આંદોલન કરવામાં આવશે.